
Comisia pentru buget, finanţe şi bănci

Bucureşti,        24.09.2002         

Nr. 22/385

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Ordonanţei Guvernului nr. 7/2001 privind impozitul pe venit, cu care comisia noastră a fost sesizată în fond cu adresa Biroului Permanent nr. 202 din 03.09.2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti,        24.09.2002 

Nr. 385

RAPORT

asupra propunerii legislative pentru modificarea şi completarea Ordonanţei Guvernului nr. 7/2001 privind impozitul pe venit
Cu adresa nr. 202 din 03.09.2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Ordonanţei Guvernului nr. 7/2001 privind impozitul pe venit.

La întocmirea raportului s-a avut în vedere  avizul Comisiei juridice, de disciplină şi imunităţi precum şi avizul Consiliului Legislativ.

La lucrările comisiei au participat 23 deputaţi, din totalul de 25 membri ai comisiei.

In urma examinării propunerii legislative privind modificarea şi completarea Ordonanţei Guvernului nr. 7/2001 privind impozitul pe venit, în şedinţa din 24.09.2002, comisia a hotărât, cu unanimitate de voturi, a hotărât respingerea propunerii legislative din următoarele considerente:

Se consideră că noul text ar introduce o dublă discriminare: în primul rând faţă de persoanele care realizează venituri dintr-un singur loc de muncă şi în al doilea rând faţă de persoanele care au vârsta de peste 29 de ani.

În ceea ce priveşte, completarea art. 24 cu un nou alineat – 41 – se consideră că această propunere de scutire de la plata contribuţiei individuale de la bugetul asigurărilor pentru şomaj face obiectul Ordonanţei Guvernului nr. 7/2001, întrucât obligaţia angajatorilor de a reţine şi vira această contribuţie este reglementată prin Legea nr. 76/2002 privind sistemul asigurărilor pentru şomaj şi stimularea ocupării forţei de muncă.

Prin modificarea preconizată la art. 24 alin. 7, se extinde actuala reglementare şi asupra altor venituri de natură salarială sau asimilate salariilor, şi anume: prime de orice fel, premiul anual acordat personalului din instituţiile publice, stimulente din fondul de participare la profit acordate salariaţilor şi managerilor, sumele acordate pentru neefectuarea concediului de odihnă. Reglementarea actuală, prevăzută la art. 24 alin. 7 din Ordonanţa Guvernului nr. 7/2001, stabileşte impozitarea separată, distinctă şi nu globală cu alte drepturi salariale a primelor de vacanţă, în limita salariului de bază în luna anterioară plecării în concediu. În acest fel, impozitul pe venitul realizat, suportat de salariat, este mai mic.

Având în vedere că impozitul pe veniturile din salarii şi pe cele asimilate salariilor reprezintă o sursă de venituri pentru bugetul de stat, iar estimarea veniturilor bugetare pentru anul 2002 a fost realizată pe baza proiecţiei indicatorilor macroeconomici, considerăm că majoritatea deficitului bugetar nu se justifică nici pentru anul 2002 şi nici în următorii câţiva ani.

La lucrările comisiei nu au participat invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii ministerelor de resort.

Prezenta propunere legislativă face parte din categoria legilor ordinare.

PREŞEDINTE,

Prof. dr. Florin Georgescu

          Consilieri parlamentari:

          Onete Alexandru

          Popescu Luminiţa

